Document ID: 32011D0821

KOMISJONI RAKENDUSOTSUS,
7. detsember 2011,
Roheneemesaarte tunnustamise kohta vastavalt Euroopa Parlamendi ja nõukogu direktiivile 2008/106/EÜ seoses meremeeste väljaõppe ja diplomeerimise süsteemidega
(teatavaks tehtud numbri K(2011) 8998 all)
(EMPs kohaldatav tekst)
(2011/821/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 19. novembri 2008. aasta direktiivi 2008/106/EÜ meremeeste väljaõppe miinimumtaseme kohta, (1) eriti selle artikli 19 lõike 3 esimest lõiku,
võttes arvesse Küprose 13. mai 2005. aasta taotlust
ning arvestades järgmist:
(1)
Direktiivi 2008/106/EÜ kohaselt võivad liikmesriigid otsustada kinnitada kolmandate riikide välja antud asjakohased meremeeste tunnistused, tingimusel et komisjon on asjaomast kolmandat riiki tunnustanud. Kõnealused kolmandad riigid peavad täitma kõiki nõudeid, mis on kehtestatud Rahvusvahelise Mereorganisatsiooni (IMO) 1978. aasta meremeeste väljaõppe, diplomeerimise ja vahiteenistuse aluste rahvusvahelises konventsioonis (STCW konventsioon), (2) mida on muudetud 1995. aastal.
(2)
Küpros esitas 13. mai 2005. aasta ja 1. detsembri 2005. aasta kirjadega taotluse Roheneemesaarte tunnustamise kohta. Pärast kõnealuse taotluse saamist hindas komisjon Roheneemesaarte väljaõppe- ja diplomeerimissüsteeme, et kontrollida STCW konventsiooni nõuete täitmist Roheneemesaartel ning seda, kas tunnistustega seotud pettuse vältimiseks on võetud asjakohased meetmed. Kõnealune hindamine põhines Euroopa Meresõiduohutuse Ameti ekspertide 2006. aasta juunis tehtud kontrollimise tulemustel. Kõnealuse kontrollimise käigus tehti kindlaks väljaõppe- ja diplomeerimissüsteemide teatavad puudused.
(3)
Komisjon esitas liikmesriikidele aruande hindamise tulemuste kohta.
(4)
2. veebruari 2009. aasta, 8. detsembri 2009. aasta ja 17. septembri 2010. aasta kirjades palus komisjon Roheneemesaartel esitada tõendid kõnealuste puuduste kõrvaldamise kohta.
(5)
Roheneemesaared esitasid 23. aprilli 2009. aasta, 19. jaanuari 2010. aasta, 4. detsembri 2010. aasta, 25. veebruari 2011. aasta, 10. märtsi 2011. aasta ja 25. mai 2011. aasta kirjades nõutud teabe ning tõendid kõigi vastavuse hindamise käigus tuvastatud puuduste kõrvaldamiseks võetud asjakohaste ja piisavate parandusmeetmete kohta.
(6)
Ühelt poolt on veel esinevad puudujäägid seotud puuduva treeningvarustusega Roheneemesaarte ühes merendusõppeasutuses ning teiselt poolt STCW koodeksi jaotisega A-III/2 seotud teatavate kursuste sisuga. Roheneemesaarte ametiasutustel paluti seepärast võtta täiendavad parandusmeetmed. Kõnealused puudused ei sea aga kahtluse alla Roheneemesaarte meremeeste väljaõppe ning diplomeerimise süsteemide üldtaseme vastamist STCW konventsiooni nõuetele.
(7)
Vastavuse hindamise tulemustest ja Roheneemesaarte esitatud teabe hindamisest ilmneb, et Roheneemesaared vastavad kõigile STCW konventsiooni nõuetele ning on võtnud asjakohased meetmed tunnistustega seotud pettuse vältimiseks.
(8)
Käesoleva otsusega ette nähtud meetmed on kooskõlas laevade põhjustatud merereostuse vältimise ja meresõiduohutuse komitee arvamusega,
ON VASTU VÕTNUD KÄESOLEVA OTSUSE:
Artikkel 1
Direktiivi 2008/106/EÜ artikli 19 kohaldamisel tunnustatakse Roheneemesaari seoses meremeeste väljaõppe ja diplomeerimise süsteemidega.
Artikkel 2
Käesolev otsus on adresseeritud liikmesriikidele.
Brüssel, 7. detsember 2011

Labels: 12
8
18
9